ຈີນ ເປີດ​ສະ​ໜາມ​ບິນສາ​ກົນ ແຫ່ງ​ທີ 2 ຢູ່​ນະ​ຄອນ​ຫຼວງ​ປັກ​ກິ່ງ
ສະ​ໜາມ​ບິນ​ດັ່ງ​ກ່າວ ຊຶ່ງ​ມີ​ຮູບ​ຄ້າຍ​ຄື​ປາ​ດາວ ຖືກ​ສ້າງ​ຂຶ້ນ​ມາ​ໂດຍ​ໃຊ້ເວ​ລາ​ບໍ່​ຮອດ 5 ປີ ແລະ​ໃຊ້​ທຶນ​ກໍ່​ສ້າງ​ເກືອບ 17 ຕື້​ໂດ​ລາ.
ປະທານປະເທດຈີນ ທ່ານສີ ຈິ້ນຜິງ ໃນວັນພຸດວານນີ້ ໄດ້ເປີດສະໜາມບິນສາກົນແຫ່ງທີສອງ ຂອງນະຄອນຫຼວງປັກກິ່ງ ຊຶ່ງມີການກ່າວອວດອ້າງວ່າ ມີອາຄານຕ້ອນຮັບຜູ້ໂດຍສານຮ່ວມ ທີ່ໃຫຍ່ທີ່ສຸດໃນໂລກ ສະໜາມບິນສາກົນປັກກິ່ງ-ເດັກຊິ່ງ ຫຼື BCIA ໄດ້ເປີດໃຫ້ບໍລິການພຽງບໍ່ເທົ່າໃດມື້ ກ່ອນວັນຄົບຮອບ 70 ປີ ໃນການປົກຄອງຂອງພັກຄອມມູນິສຢູ່ຈີນ ໃນວັນທີນຶ່ງຕຸລາຈະມານີ້ ໃນຕອນເລີ້ມຕົ້ນນັ້ນ ແມ່ນມີພຽງແຕ່ຖ້ຽວບິນພາຍໃນປະເທດເທົ່ານັ້ນຈະໄດ້ຮັບອະນຸຍາດໃຫ້ໃຊ້ສະໜາມບິນດັ່ງກ່າວ ແຕ່ຕໍ່ມາກໍມີການສະເໜີໃຫ້ບໍລິການແກ່ຖ້ຽວບິນສາກົນທີ່ເດີນທາງໄປຍັງຕ່າງປະເທດ 112 ແຫ່ງ ໃນລະດູບານໃໝ່ຈະມາເຖິງນີ້ ສະໜາມບິນດັ່ງກ່າວ ຊຶ່ງມີຮູບຄ້າຍຄືປາດາວ ຖືກສ້າງຂຶ້ນມາໂດຍໃຊ້ເວລາບໍ່ຮອດ 5 ປີ ແລະໃຊ້ທຶນກໍ່ສ້າງເກືອບ 17 ຕື້ໂດລາ ສະໜາມບິນຊຶ່ງອອກແບບໂດຍສະຖາປະນິກຊາວອັງກິດເຊື້ອສາຍອີຣັກ ທ່ານຊາຮາ ຮາດິດ ມີທາງແລ່ນຂຶ້ນລົງ 4 ທາງ ນອກນັ້ນ ກໍຍັງມີແຜນການທີ່ຈະສ້າງທາງແລ່ນຕື່ມອີກ 3 ທາງໃນອະນາຄົດຕໍ່ໜ້າ ເຖິງແມ່ນອາຄານຕ້ອນຮັບຜູ້ໂດຍສານຂອງສະໜາມບິນກວມເອົາພື້ນທີ່ 1 ລ້ານຕາແມັດ ຫຼືມີຂະໜາດເທົ່າກັບເດີ່ນເຕະບານ 100 ເດີ່ນກໍຈິງ ເຈົ້າໜ້າທີ່ກ່າວວ່າ ພວກຜູ້ໂດຍສານບໍ່ຕ້ອງໄດ້ຍ່າງໄກກວ່າ 600 ແມັດເພື່ອຈະໄປເຖິງປະຕູທີ່ຢູ່ໄກທີ່ສຸດນັ້ນ ມີການທຳນາຍວ່າ ຈີນຈະກາຍເປັນຕະຫຼາດຜູ້ໂດຍສານທາງອາກາດທີ່ໃຫຍ່ທີ່ສຸດລື່ນສະຫະລັດໃນປີ 2022 ໃນການກະກຽມດັ່ງກ່າວ ສະໜາມບິນເດັກຊິ່ງແມ່ນອອກແບບໃຫ້ສາມາດຕ້ອນຮັບຜູ້ໂດຍສານໄດ້ເຖິງ 72 ລ້ານຄົນຕໍ່ປີ ຊຶ່ງໃນທີ່ສຸດແມ່ນຈະຮັບໄດ້ເຖິງ 100 ລ້ານຄົນ ໃນປັດຈຸບັນນີ້ ສະໜາມບິນ ຮາດຟິລ-ແຈັກສັນ (Hartsfield-Jackson) ໃນນະຄອນແອັດແລນຕາ ລັດຈໍເຈຍ ເປັນສະໜາມບິນທີ່ໃຫຍ່ທີ່ສຸດໃນໂລກ ຊຶ່ງສາມາດຕ້ອນຮັບຜູ້ໂດຍສານ ໄດ້ເຖິງ 107 ລ້ານຄົນຕໍ່ປີ ສະໜາມບິນສາກົນປັກກິ່ງໃນປັດຈຸບັນນີ້ ຊຶ່ງເປັນສູນກາງການບິນໃຫຍ່ທີ່ສຸດອັນດັບສອງຂອງໂລກແມ່ນສາມາດຕ້ອນຮັບຜູ້ໂດຍສານໄດ້ເຖິງ 101 ລ້ານຄົນຕໍ່ປີ